**Minneord for Jan Arne Austnes**

Jan Arne Austnes døde brått og uventet 21. august 2021. Han var en av akustikerne som har gitt viktige bidrag innen akustikkfaget over mange år. Jan Arne var en veldig dedikert og ærgjerrig fagmann som også var åpen for å diskutere og vurdere sine egne tanker og ideer.

Han kom tidlig med i norsk standardiseringsarbeid på akustikkområdet. Arbeidet startet i november 1972 med bl.a. den gang sentrale personer innen akustikken som Wilhelm Løchstøer (formann), Gordon Flottorp og Asbjørn Krogstad. Jan Arne Austnes ble med fra november 1979. Han var deretter medlem og deltok aktivt i de fleste møtene i de følgende 37 årene.

I begynnelsen representerte Jan Arne forskningsinstitusjonen Byggforsk, som den gang het Norges Byggforskningsinstitutt, NBI. Senere jobbet han i Grøner AS, som etter fusjoner har blitt Sweco Norge AS. De siste årene drev han sitt eget enkeltmannsforetak Austnesbyggakustikk.

Jan Arne var gjennom mange år engasjert i å utvikle beregningsmodeller for prediksjon av lydforhold i bygninger. Han jobbet med videreføring av arbeidet med beregningsmodeller på NBI. Han ble medlem av den europeiske standardiseringskomiteen for akustikk allerede på 1980-tallet og deltok i arbeidet med å utvikle de første europeiske standardene for beregningsmodeller. Han arbeidet med akustikk og utviklingen av europeiske standarder frem til høsten 2016.

Han var også sterkt engasjert i arbeidet for hvordan man skulle jobbe med akustikk og utvikling av europeisk standardisering. Det gikk gjetord om et møte i Paris i 1988 der Jan Arne hang på i diskusjonene så lenge at han måtte løpe med bagasje gjennom kontrollen på flyplassen og kom med flyet 10 minutter før avgang.

Jan Arne hadde også interesser som friluftsliv og sosiale sammenkomster. Dette sammen med at han var flink til å skaffe støtte til å holde internasjonale standardiserings­møter i Norge, har ført til flere minnerike stunder for mange akustikere. For eksempel var han med å organisere middag for deltakerne i den europeiske standardiseringskomiteen i Tryvannsstua, med lokal elg og multer. Noen vil minnes et standardiseringsmøte i Oslo med subsidiert laksemiddag i åpent terreng på Åsa ved Romerriket. Det var både sol, måne, sauebjeller, skog, vann, kandelabre, damaskduker og bål utendørs. Ingen ville dra hjem fra den middagen.

Jan Arne Austnes har vært allsidig innen akustikken og har deltatt i mange prosjekter på ulike deler av fagområdet, både innen byggebransjen og oljebransjen. Han har vært med på å utarbeide ulike målestandarder for støy og lydisolering, lydklasser for bygninger, o.l. Han har også bidratt mye innen forskning på detaljer i massivtre­konstruksjoner samtidig som han hadde mange filosofiske tanker om akustikken i samfunnet.

Jan Arne har vært imponerende trofast i sitt arbeid innen standardisering i alle disse årene. Han var en av de få som på slutten av sitt arbeid i standardiseringskomiteen hadde historikken med seg. Selv om han ikke var medlem de siste årene var han alltid engasjert hvis man kontaktet ham med spørsmål om tidligere arbeider. Vi vil huske Jan Arne Austnes som en hyggelig, engasjert og betydningsfull fagperson.

Tønnes Ognedal, leder av den norske standardiseringskomiteen for akustikk
Iiris Turunen-Rindel, prosjektleder for akustikk i Standard Norge